CELEX: 31989R1545
Language: el
Date: 1989-06-02 00:00:00
Title: Κανονισμός (ΕΟΚ) αριθ. 1545/89 της Επιτροπής της 2ας Ιουνίου 1989 περί μεταβατικών μέτρων για τη χορήγηση ενισχύσεων στο γεωργικό εισόδημα

Avis juridique important

|

31989R1545

Κανονισμός (ΕΟΚ) αριθ. 1545/89 της Επιτροπής της 2ας Ιουνίου 1989 περί μεταβατικών μέτρων για τη χορήγηση ενισχύσεων στο γεωργικό εισόδημα  

Επίσημη Εφημερίδα αριθ. L 151 της 03/06/1989 σ. 0023 - 0023

***** ΚΑΝΟΝΙΣΜΟΣ (ΕΟΚ) αριθ. 1545/89 ΤΗΣ ΕΠΙΤΡΟΠΗΣ  της 2ας Ιουνίου 1989  περί μεταβατικών μέτρων για τη χορήγηση ενισχύσεων στο γεωργικό εισόδημα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 768/89 του Συμβουλίου της 21ης Μαρτίου 1989 για τη θέσπιση καθεστώτος προσωρινών ενισχύσεων στο γεωργικό εισόδημα (1), και ιδίως το άρθρο 12,  Εκτιμώντας:  ότι, σύμφωνα με το άρθρο 11 πρώτο εδάφιο του κανονισμού (ΕΟΚ) αριθ. 768/89, απαγορεύονται οι ενισχύσεις στο γεωργικό εισόδημα των οποίων οι όροι ή οι τρόποι χορηγήσεως αποκλείνουν από εκείνους που προβλέπονται στον εν λόγω κανονισμό· ότι, εντούτοις, το άρθρο 12 του ίδιου κανονισμού επιτρέπει, εάν παρίσταται ανάγκη, τη θέσπιση μεταβατικών μέτρων για το σκοπό αυτό·  ότι, πριν από την έγκριση του κανονισμού (ΕΟΚ) αριθ. 768/89, ορισμένα κράτη μέλη, σύμφωνα με το άρθρο 93 παράγραφος 3 της συνθήκης, είχαν κοινοποιήσει στην Επιτροπή σχέδια που είχαν σκοπό να καθιερώσουν ή να επεκτείνουν χρονικά τις ενισχύσεις στο γεωργικό εισόδημα· ότι, βάσει του άρθρου 11 δεύτερο εδάφιο του εν λόγω κανονισμού, η προσφυγή στο άρθρο 92 παράγραφος 3 της συνθήκης αποκλείεται από τούδε και στο εξής ώστε να θεωρούνται οι ενισχύσεις αυτές ως συμβιβαστές με την κοινή αγορά · ότι, επειδή εκκρεμούν οι πολυάριθμοι τρόποι εφαρμογής που είναι ακόμη αναγκαίοι για την εφαρμογή του καθεστώτος που έχει θεσπιστεί με τον κανονισμό (ΕΟΚ) αριθ. 768/89, πρέπει να καθοριστούν, ως μεταβατικό μέτρο, κριτήρια για την έγκριση των εν λόγω εισοδηματικών ενισχύσεων·  ότι, μολονότι δεν είναι δυνατόν να επωφεληθούν από την κοινοτική χρηματοδότηση όπως προβλέπεται στον τίτλο ΙΙ του κανονισμού (ΕΟΚ) αριθ. 768/89, οι ενισχύσεις αυτές αποδεικνύονται προσωρινά αποδεκτές εφόσον τηρούν σε μεγάλο βαθμό, από υλικής απόψεως, τους όρους-πλαίσια που έχουν καθοριστεί από τον εν λόγω κανονισμό, ιδίως όσον αφορά τον καθορισμό των ενδεχομένων δικαιούχων, το επίπεδο της ενισχύσεως και τον φθίνοντα χαρακτήρα αυτής·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Εισοδηματικών Ενισχύσεων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Κατά παρέκκλιση από τα άρθρα 2, 7 και 11 του κανονισμού (ΕΟΚ) αριθ. 768/89, μπορούν να επιτραπούν ως μεταβατικό μέτρο οι ενισχύσεις στο γεωργικό εισόδημα:  α) των οποίων τα σχέδια για την καθιέρωση ή την τροποποίηση έχουν κοινοποιηθεί στην Επιτροπή πριν από την 1η Απριλίου 1989 βάσει του άρθρου 93 παράγραφος 3 της συνθήκης·  β) που τηρούν τους όρους που αναφέρονται στο άρθρο 6 παράγραφος 1 και παράγραφος 2 δεύτερο εδάφιο του κανονισμού (ΕΟΚ) αριθ. 768/89 και  γ) μπορούν να θεωρηθούν ότι συμφωνούν σε μεγάλο βαθμό με τα άρθρα 4 και 5 του εν λόγω κανονισμού.  2. Οι διατάξεις της παραγράφου 1 εφαρμόζονται στις ενισχύσεις στο γεωργικό εισόδημα που έχει αποφασισθεί να χορηγηθούν στους μεμονωμένους δικαιούχους πριν από την 1η Ιανουαρίου 1990 και οι οποίες έχουν καταβληθεί σ' αυτούς, εν μέρει τουλάχιστον, πριν από την ημερομηνία αυτή.  3. Η Επιτροπή αποφασίζει ως προς την παροχή άδειας για τις ενισχύσεις που αναφέρονται στον παρόντα κανονισμό σύμφωνα με τη διαδικασία που προβλέπεται στο άρθρο 93 της συνθήκης.  4. Οι ενισχύσεις που επιτρέπονται βάσει του παρόντος κανονισμού δεν μπορούν να αποτελέσουν αντικείμενο της κοινοτικής χρηματοδότησης που αναφέρεται στον τίτλο ΙΙ του κανονισμού (ΕΟΚ) αριθ. 768/89.  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται μέχρι τις 31 Δεκεμβρίου 1989.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 2 Ιουνίου 1989.  Για την Επιτροπή  Ray MAC SHARRY  Μέλος της Επιτροπής  (1) ΕΕ αριθ. L 84 της 29. 3. 1989, σ. 8.